छवि कायम राख्न इंग्ल्यान्डलाई धौधौ
इंग्ल्यान्ड युरोमा उपाधिको बलियो प्रत्याशी टोली हो । तर, समूह ‘सी’ को खेलमा इंग्ल्यान्डले सर्बियालाई १–० ले हराउँदा त्यो छवि केही धुमिलिएको छ ।
फ्र्यांकफर्ट — इंग्ल्यान्ड युरोमा उपाधिको बलियो प्रत्याशी टोली हो । तर, समूह ‘सी’ को खेलमा इंग्ल्यान्डले सर्बियालाई १–० ले हराउँदा त्यो छवि केही धुमिलिएको छ ।इंग्ल्यान्डले बिहीबार डेनमार्कको सामना गर्दै छ । यो खेलमा अवसर हुनेछ टिमको पुरानै छवि कायम राख्ने । गारेथ साउथगेटले प्राप्त गरेको पहिलो खेलको जितमा जुड वेलिङ्घमले एकमात्र गोल गरेका थिए । त्यो खेलमा उनीबाहेक अरू सबै खेलाडी लयमा देखिएनन् । त्यसैले प्रशिक्षक साउथगेट चाहन्छन्, डेनमार्कविरुद्ध आफ्ना सबै खेलाडीको योगदान उत्तिकै रहोस् । उनी भन्छन्, ‘हामी एउटै टिमका रूपमा छौं । सबै खेलाडीबाट समान अपेक्षा छ । तर के पनि निश्चित छ भने सबैले उत्तिकै कडा मिहिनेत गर्नुपर्नेछ ।’ गत सिजन रियल म्याड्रिडका लागि उत्कृष्ट प्रदर्शन गरेका २० वर्षीय वेलिङ्घमले के प्रमाणित गरेका छन् भने उनको काँधमा धेरै जिम्मेवारी छ । उनी त्यसलाई पूरा गर्न सक्षम छन् । साउथगेट आफैं पनि वेलिङ्घमको अहिलेसम्मको प्रदर्शनमा खुसी छन् । ‘उनी आफ्नो पटकथा आफैं लेख्छन्,’ साउथगेट भन्छन्, ‘तर हाम्रा सबै फरवार्ड उत्तिकै उच्च स्तरीय छन् । मलाई पूरा विश्वास छ, हामीले चाहिएका बेला गोल निकाल्न सक्ने छौं ।’ इंग्ल्यान्डलाई चिन्ता भने आफ्नो रक्षापंक्तिमै रहनेछ । सर्बियाले विशेषतः दोस्रो हाफमा प्रस्तुत गरेको दबाब अगाडि इंग्ल्यान्डको रक्षापंक्ति केही कमजोर देखिएको थियो, तर इंग्ल्यान्डले गोल भने खाएन । अर्कोतर्फ डेनमार्कका खेलाडीको मनमा बदला लिने उद्देश्य हुनेछ, किनभने सन् २०२० को संस्करणमा इंग्ल्यान्डले टोलीलाई वेम्बलीमा २–१ ले हराएको थियो । यो सेमिफाइनल हारमा डेनमार्क स्तब्ध देखिएको थियो । स्लोभाकियाविरुद्धको १–१ बराबरीमा गोलको खाता क्रिस्टियन एरिक्सनले खोलेका थिए । उनी त्यही खेलाडी हुन्, जसलाई तीन वर्षअघि मैदानमै हृदयघात भएको थियो । अहिले उनी अविश्वसनीय रूपमा मैदानमा फर्केका छन् । स्लोभाकियाविरुद्ध पूरा खेल अवधिमा समान रूपमा राम्रो खेल्नेमा उनी मात्रै रहे । यो भने डेनमार्कका लागि चिन्ताको विषय रहनेछ । डिफेन्डर यानिक भेस्टगार्ड मान्छन्, इंग्ल्यान्डलाई प्रतिद्वन्द्वीको रूपमा धेरै मनमा राख्नु हुन्न । उनी भन्छन्, ‘टिमले आफ्नो आत्मविश्वास गुमाउनु हुन्न । हामीलाई हाम्रै खेलमा विश्वास हुनुपर्छ । यस्तो स्थिति तयार पार्ने काम अरू कसैको होइन पनि हाम्रो हो ।’ 